Shqipëri:  Debate në parlament për raportin amerikan mbi narkotikët
Dy krahët e politikës përfshihen në kritika të ndërsjella rreth raportit të Departamentit amerikan të Shtetit për luftën kundër drogës
Siç ndodh rëndom, në të gjitha rastet kur bëhet fjalë për raporte ndërkombëtare mbi Shqipërinë, këndvështrimet e dy krahëve të politikës shqiptare janë mjaft të kundërta dhe i ngjajnë diskutimeve rreth gotës së ujit, nëse ajo është gjysëm plot apo gjysëm bosh. Kështu njëra palë, opozita, sheh thuajse vetëm anën kritike të raportit, ndërsa përfaqësuesit e shumicës nënvizojnë paragrafët ku përmenden vlerësimet pozitive. Në raportin e përvitshëm për drogën dhe pastrimin e parave, Departamenti amerikan i Shtetit vlerësonte se Shqipëria kishte bërë përmirësim në luftën kundër narkotikëve dhe krimit financiar, por se përpjekjet e saj pengohen ende nga korrupsioni, mangësitë profesionale në strukturat e rendit, sistemi i pareformuar gjyqësor, si edhe ekonomia informale. Shqipëria, sipas raportit, shërben si një vend tranzit për trafikun e heroinës nga vendet e Azisë Qendrore në Evropën Perëndimore. Qeveria, thuhet në raport, në përgjigje të trysnisë dhe me ndihmë ndërkombëtare, po i lufton më me agresivitet elementët kriminalë, por puna e saj vazhdon të pengohet nga mungesa e burimeve dhe përhapja e madhe e korrupsionit. Përfaqësuesit e opozitës së majtë mbrëmë në parlament e cilësuan raportin si një shuplakë të fortë që i jepet qeverisë e cila sipas saj nuk po përmbush premtimet e bëra. Deputetët socialistë folën për dështim, sipas tyre, të punës së policisë në luftën kundër krimit të organizuar dhe trafiqeve. Por një lexim tjetër i bënë raportit përfaqësuesit e qeverisë. Zëvendëskryemnistri Gazmend Oketa theksoi se raporti për Shqipërinë është pjesë e një vlerësimi për shumë vende dhe se të dhënat e shfrytëzuar prej tij janë kryesisht prej organizatave jo qeveritare. Ai theksoi se megjithatë përpjekjet e Shqipërisë janë vlersuar pozitivisht. Edhe ministri i brendshëm Bujar Nishani duke pranuar se mbetet ende shumë për të bërë tha se raporti ka një përmirësim të dukshëm në vlerësimet e tij për Shqipërinë, krahasuar me ato të viteve më parë. Ai u ndal në trajtimin e trafikut të drogës, ku siç u shpreh, në raportet e mpërshme flitej për një situatë problematike, ndërkohë që tashmë gjëndja nuk konsiderohet më e tillë. Ndërsa më parë, shtoi ministri i brendshëm, nga Shqipëria kalonin tonelata droge, tashmë sasitë janë reduktuar ndjeshëm. Qeveria tha ai i njeh të gjitha shqetësimet e problemet dhe se ato janë pjesë e angazhimit të strukturave të policisë për ta kthyer Shqipërinë në një vend më të sigurt. //ii